kitskoffie | huiskok
Tag Archives: kitskoffie
Spek en eierslaai met koffie-slaaisous vir ontbyt tot laataand
Koffiekoors. Ons diepgewortelde koffiekultuur van boeretroos, sakkiekoffie en koffiekapitaal hak in by die café society wat van koffiedrink ‘n leefwyse gemaak het. Nou gooi ons dit ook in ons kos.
Koffie is een van die groot koswonders van die wêreld en een van my gunsteling kookbestanddele. Die geroosterde smake van koffiebone, die aangename bitter en titsel suur dra ‘n diep, ryk rokerigheid by tot sout en soet in my kombuis. Dis ook een van die beste maniere om iets eenvoudig na die volgende vlak te vat.
Kostendens: Ontbyt word herontdek en volgens trendkenners is dit die Maaltyd van die Jaar. Bakkie-kos, veral Buddha bowls, is net so hoog in die mode.
Spek-en-eiers ontbytslaai met koffie-vinaigrette
‘n Koppie koffie se opkikker-kwaliteite is so onmisbaar aan my ontbyttafel as spek, eiers en roosterbrood. Om ‘n sláái raak te loop wat alles wat lekker is van ontbyt in een bakkie aanbied is amper te goed om te glo. Die Saveur-slaai se x-faktor is beslis die koffie-vinaigrette wat jy in ‘n kits aanmaak
180 g botter
230 g gerookte varkspek (bacon) of kasslertjops, in blokkies
230 g sampioene, in skywe
½ plaasbrood (sowat 230 g), geskeur in groterige stukke
15 ml kitskoffiepoeier
30 ml rooiwynasyn
230 g fyn wilde rocketblare of frisee (‘n fyn slaaiblaar met aangename bitter noot)
2 avokado’s, pit en skil verwyder, in dun skywe gesny
4 groot saggekookte eiers, gehalveer
In ‘n groot pan, verhit 2 e botter oor matige hitte, voeg die bacon by en braai tot bros, roer nou en dan. Skep dit uit met gaatjieslepel en dreineer op kombuispapier.
Plaas pan weer op die plaat en smelt 4 t botter, voeg die sampioene by en geur met sout en peper. Braai tot goudbruin, sowat 6 minute, roer nou en dan. Skep sampioene uit.
Plaas die oorblywende botter in die pan en braai die broodbrokkies aan alle kante tot goudbruin en bros. Skep by die sampioene en geur met sout en peper.
In ‘n groot bak klits die asyn, koffiepoeier en suiker tot gemeng. Hou aan klits en voeg die olie geleidelik by en meng tot glad en verdik.
Giet die slaaisous oor die sampioene, brood en spek. Verdeel de rocketblare tussen 4 opdienborde. strooi die sampioene, brood en spek oor, werk liggies deur. Plaas avokado bo-op en dan twee helftes van die gekookte eier bo-op. Bedien dadelik.
Opdienbord: Diana Ferreira Ceramics
Keramieklepel: Wilandi Esterhuizen.
Tags: avokado, bacon, eiers, kitskoffie, koffie, koffie-vinaigrette, koffieslaaisous, ontbyt, ontbytslaai, plaasbrood, slaaisous, spek, spek en eiers, vinaigrette
Categories kuierkos, Uncategorized